## El Consorci de Museus duplica en el curs 2024-25 el nombre de docents i centres educatius participants en xarxa Planea, que unix art i escola

*** El Centre del Carme de Cultura Contemporània (CCCC) ha acollit este cap de setmana una trobada amb professors per a presentar l’activitat
* Xarxa Planea arriba enguany a més d’un centenar de centres educatius públics de tota la Comunitat Valenciana**

La Conselleria d’Educació, Cultura, Universitats i Ocupació, a través del Consorci de Museus de la Comunitat Valenciana (CMCV), reprén el curs Planea, xarxa d’art i escola 2024-25, duplicant el nombre de centres educatius públics i de docents inscrits en tota la Comunitat Valenciana.

D’esta manera, el CMCV arribarà a 105 centres públics davant dels 51 del curs anterior. Així mateix, 463 docents participaran en el programa mentres que en el curs 2023-24 en van ser 216. Per províncies, s’han inscrit 50 centres educatius de València, 31 de Castelló i 24 d’Alacant.

En paraules de la secretària autonòmica de Cultura, Pilar Tébar, “hem augmentat enguany els recursos per a arribar a més centres educatius amb l’objectiu d’implementar les pràctiques artístiques a l’escola de manera transversal”.

“Es tracta d’oferir més ferramentes a xiquets i adolescents que els permeten desenrotllar les seues capacitats creatives com a part del creixement intel·lectual i personal”, ha afegit Tébar.

El Centre del Carme de València ha acollit este cap de setmana la presentació de l’inici de curs de xarxa Planea 2024-25 a la qual han assistit 216 docents.

L’equip del programa xarxa Planea ha explicat als professors els recursos que porten les diferents caixes, dissenyades per diferents col·lectius d’artistes per a realitzar activitats que vinculen art i escola dins de les aules.

**Pràctiques artístiques des d’Infantil a Secundària**

Les propostes de Planea, xarxa d’art i escola 2024-25 van dirigides a alumnes de cicles d’Infantil, Primària i Secundària. Al voltant de 12.000 alumnes es beneficiaran d’estos programes.

Les temàtiques giren entorn de temes que van des de l’ús dels telèfons mòbils en l’adolescència, l’acció humana i els seus efectes en la naturalesa o l’art sonor com a vehicle per a fomentar l’escolta activa entre els més xicotets.

‘Sonido del barro’, de Gemma Luz Bosch, acosta l’alumnat d’Infantil a l’art sonor a través de jocs que fomenten l’escolta activa i oferixen noves maneres de percebre el nostre entorn.

‘Escuela del garabato’, de Martín López Lam, convida els xiquets i xiquetes del cicle de Primària a deixar-se portar pels traços sense sentit i les taques per a crear històries i fomentar la imaginació.

‘100 años para un bosque de 100 años’ és el títol de la proposta de Forestería Urbana de Valencia (FUV), que posaran en pràctica els docents d’Educació Primària. S’endinsa en el món dels arbres com un element viu no humà amb el qual totes les persones es relacionen de manera col·lectiva i personal.

Per la seua banda, ‘Adolescencia móvil’, de Julián Barón, explora la relació entre adolescents i els seus telèfons mòbils utilitzant la creativitat i el diàleg grupal. A partir de la vulnerabilitat juvenil en un món digital en constant canvi, oferix un espai per a l’expressió lliure i autèntica.

‘Atlas del aire’, de Rotor Studio, va dirigida a alumnat de Secundària per a entendre el repte de la salut dia a dia en els entorns urbans, contaminats i condicionats per l’acció humana.

‘Odiseamix’, d’Ana Ramírez (Jade Tansa), convida els adolescents a convertir-se en DJs i elaborar un *mix* de cançons relacionades amb una temàtica determinada.

La iniciativa Planea està impulsada per la Fundació Daniel i Nina Carasso i s’articula a escala nacional a través de la mediació en diferents comunitats. En el cas de la Comunitat Valenciana, està coordinada pel CMCV i es du a terme en col·laboració amb la Universitat Politècnica de València (UPV).

Fecha: 30/09/2024